《日珥录五首 其四》
明代·王醇

戈船健儿不习马，兵气无能震屋瓦。羽书调入白狼川，去伤此日归何年。

南人膏血溅北虏，饷金百万消如土。兵马空多深未策，封章徒乞内帑金。

绯袍昔走金山寺，拳石焉能著多骑。蛮女新兵簇塞云，成功或在娘子军。

作者简介：明南直隶扬州人，字先民。弱冠善辞赋，性放荡不羁，从季父游京师，日醉市楼，挟妓走马。大将军麻贵阅兵，醇轻裘快马，驰突演武场，引弓破的，矢矢相连属，又舞双剑如飞。大将军欲用之。笑谓：“家本书生，聊用游戏耳。”后归扬州慈云庵为僧。有诗集，深情孤诣，秀句错出，澄怀观道，超然有得。